Omnibus presentes litteras inspecturis, officialis Senon. in Domino salutem. Notum facimus quod coram nobis constituti Gaufridus dictus de Macheello, clericus, et Elyssandes, ejus uxor, dicentes et asserentes quod ipsi habebant quasdam domos sitas in magno vico in Seleria et Cordubenaria Senon., inter domos defuncti Petri lou Cornillat, ex una parte, et domum Aveline de Ternantis, ex altera. Que quidem domus dicuntur «au Porcheron,» et quas domos a nemine tenebant, ut dicebant, in feodum vel ad censum; donaverunt et concesserunt et se donavisse et concessisse recognoverunt donatione et concessione factis inter vivos et sine spe revocandi, ac in puram et perpetuam elemosinam, venerabilibus viris decano et capitulo Senon. sex denarios par. annui census, cum omni jure, dominio, exitibus et proventibus dictorum sex denariorum super domos predictas et pertinentias earumdem. Promittentes per fidem suam in manu nostra datam, dicti Gaufridus et ejus uxor, quod contra donationem et concessionem predictas per se vel per alium non venient in futurum, se et heredes suos et omnia bona sua et heredum suorum mobilia et immobilia presentia et futura, ubicunque sint, et quecumque prefatis decano et capitulo quantum ad hec per eandem fidem specialiter obligando, et se supponendo juridictioni curie Senon., ubicumque eant vel existant. Datum, anno Domini Mº ducentesimo septuagesimo-secundo, die jovis post Circoncisionem Domini.